En mand gik i nat fuldstændig amok under bytur i Gaden. Alvorlige sigtelser venter, når han vågner i detentionen.

Når en 23-årig mand vågner i detention her til morgen, står en perlerække af sigtelser og venter på ham. Manden var i nat så fuld, at man fra Politigården kunne se på videoovervågningen af Jomfru Ane Gade, at der var noget helt galt. - Han var simpelthen så fuld, at han ikke kunne styre sig selv, og da et par dørmænd fastholder ham, går han amok, fortæller vagtchef hos Nordjyllands Politi Karsten Højrup Kristensen. Der bliver med det samme sendt en patrulje frem for at hjælpe dørmændene, og han bliver kort efter anholdt. Men det stopper ham ikke. - Han bider en betjent i benet og forsøger i to omgange at nikke betjentene skaller. Fremme ved politibilen sparker han så hårdt til døren, at den nu er vind og skæv. Efter han er anbragt i patruljevognen smadrer han en rude ved at sparke på den. Så han gik helt amok, siger vagtchefen. - Der venter ham nu et langt retsligt efterspil. Det er op til juristerne at vurdere sagen, men jeg forventer, at han bliver sigtet for uorden, hærværk og to tilfælde af vold mod tjenestemand i funktion, siger Karsten Højrup Kristensen. Den 23-årige mand fra Brønderslev er kendt af politiet i forvejen for det, vagtchefen betegner som 'mindre ting'. Straffen for vold og trusler mod folk i offentlig tjeneste spænder vidt fra en bødestraf til fængsel op til otte år.